CELEX: C2006/036/39
Language: el
Date: 2006-02-11 00:00:00
Title: Υπόθεση C-402/05 P: Αίτηση αναιρέσεως που υποβλήθηκε στις  17 Νοεμβρίου 2005  από τον Yassin Abdullah Kadi κατά της αποφάσεως της  21ης Σεπτεμβρίου 2005  του Πρωτοδικείου των Ευρωπαϊκών Κοινοτήτων (δεύτερο τμήμα) στην υπόθεση T–315/01, Yassin Abdullah Kadi κατά Συμβουλίου της Ευρωπαϊκής Ενώσεως και Επιτροπής των Ευρωπαϊκών Κοινοτήτων

11.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 36/19
            
         Αίτηση αναιρέσεως που υποβλήθηκε στις 17 Νοεμβρίου 2005 από τον Yassin Abdullah Kadi κατά της αποφάσεως της 21ης Σεπτεμβρίου 2005 του Πρωτοδικείου των Ευρωπαϊκών Κοινοτήτων (δεύτερο τμήμα) στην υπόθεση T–315/01, Yassin Abdullah Kadi κατά Συμβουλίου της Ευρωπαϊκής Ενώσεως και Επιτροπής των Ευρωπαϊκών Κοινοτήτων
   (Υπόθεση C-402/05 P)
   (2006/C 36/39)
   γλώσσα διαδικασίας: η αγγλική
   Ο Yassin Abdullah Kadi, κάτοικος Jeddah (Σαουδική Αραβία), εκπροσωπούμενος από τους Ian Brownlie, CBE QC, David Anderson, QC, Pushpinder Saini, Barrister, και Guy Martin, Sollicitor, με τόπο επιδόσεων στο Λουξεμβούργο, υπέβαλε στις 17 Νοεμβρίου 2005 ενώπιον του Δικαστηρίου των Ευρωπαϊκών Κοινοτήτων αίτηση αναιρέσεως κατά της αποφάσεως της 21ης Σεπτεμβρίου 2005 του Πρωτοδικείου των Ευρωπαϊκών Κοινοτήτων (δεύτερο τμήμα) στην υπόθεση T–315/01, Yassin Abdullah Kadi κατά Συμβουλίου της Ευρωπαϊκής Ενώσεως και Επιτροπής των Ευρωπαϊκών Κοινοτήτων.
   Ο αναιρεσείων ζητεί από το Δικαστήριο:
   
               α)
            
            
               να αναιρέσει εξ ολοκλήρου την απόφαση του Πρωτοδικείου,
            
         
               β)
            
            
               να ακυρώσει τον κανονισμό (ΕΚ) 881/2002 του Συμβουλίου της 27ης Μαΐου 2002 (1),
            
         
               γ)
            
            
               να υποχρεώσει το Συμβούλιο και/ή την Επιτροπή να καταβάλει στον αναιρεσείοντα τη δικαστική δαπάνη της αναιρέσεως καθώς και της ενώπιον του Πρωτοδικείου δίκης.
            
         Λόγοι αναιρέσεως και κύρια επιχειρήματα
   Ο αναιρεσείων προβάλλει ότι είναι νομικώς πεπλανημένη η κρίση του Πρωτοδικείου ότι το άρθρο 308 ΕΚ, σε συνδυασμό με τα άρθρα 60 και 301 ΕΚ αποτελούν επαρκή νομική βάση για τον κανονισμό 881/2002.
   Περαιτέρω, ο αναιρεσείων χαρακτηρίζει πεπλανημένη την ερμηνεία των σχετικών αρχών του διεθνούς δικαίου από το Πρωτοδικείο:
   
               —
            
            
               η απόφαση του Πρωτοδικείου συγχέει το ζήτημα αν ο Χάρτης του ΟΗΕ αποτελεί πηγή συμβατικών υποχρεώσεων με το διαφορετικό ζήτημα των αποτελεσμάτων των αποφάσεων του Συμβουλίου ασφαλείας για τα κράτη μέλη·
            
         
               —
            
            
               είναι νομικώς πεπλανημένη η κρίση του Πρωτοδικείου ότι τα ψηφίσματα του Συμβουλίου Ασφαλείας, που εκδίδονται στο πλαίσιο του κεφαλαίου VII του Χάρτη του ΟΗΕ αυτομάτως εντάσσονται στην εσωτερική έννομη τάξη·
            
         
               —
            
            
               το Πρωτοδικείο πεπλανημένως έκρινε ότι είναι αρμόδιο να κρίνει τη νομιμότητα των ψηφισμάτων του Συμβουλίου Ασφαλείας, τα οποία εκδίδονται στο πλαίσιο του κεφαλαίου VII του Χάρτη του ΟΗΕ·
            
         
               —
            
            
               η συλλογιστική του Πρωτοδικείου παρουσιάζει σημαντικά κενά όσον αφορά την εφαρμογή της αρχής του jus cogens·
            
         
               —
            
            
               το Πρωτοδικείο δεν εκτίμησε τη νομική σημασία της αδυναμίας του Συμβουλίου Ασφαλείας να συστήσει ανεξάρτητο διεθνές δικαστήριο.
            
         
      (1)  Κανονισμός (ΕΚ) 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν, και για την κατάργηση του κανονισμού (ΕΚ) 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν, ΕΕ L 139, της 29/05/2002, σ. 9-22.